Det lyder muligvis som en bureaukratisk detalje, at landets øverste anklager nu er ansat på åremål frem for i en varig stilling. Hvad rager det offentligheden, om rigsadvokaten sidder for en periode eller på ubestemt tid?

Men ifølge to juridiske professorer er det på ingen måde ligegyldigt, at Justitsministeriet har valgt at give den nye rigsadvokat, Jan Reckendorff, et tidsbegrænset job i modsætning til forgængeren Ole Hasselgaard, der i februar blev fjernet med øjeblikkelig virkning og under mørklagte omstændigheder.

I en retsstat er det »et afgørende princip, at hverken regeringen eller et politisk flertal griber ind i konkrete straffesager på en usaglig måde«, siger Jørn Vestergaard, som er professor i strafferet ved Københavns Universitet. Anklageren forventes at have »et vist politisk gehør«, men må ikke blive »håndlanger for politikerne«, fordi hans job skal forlænges efter nogle år.